กระทรวงแรงงาน เร่งผลิตหัวหน้างานมืออาชีพ รองรับอุตสาหกรรมยานยนต์
นายสุทธิ สุโกศล อธิบดีกรมพัฒนาฝีมือแรงงาน (กพร.) กระทรวงแรงงาน เปิดเผยภายหลังมอบวุฒิบัตรให้กับผู้ผ่านการฝึกอบรม หัวหน้างานมืออาชีพ ในอุตสาหกรรมยานยนต์และชิ้นส่วนอะไหล่ยานยนต์ ที่สถาบันพัฒนาฝีมือแรงงาน 1 สมุทรปราการ ว่า การฝึกอบรมหลักสูตรนี้ เป็นไปตามยุทธศาสตร์ชาติ 20 ปี ทั้งด้านการสร้างความสามารถในการแข่งขันและด้านการพัฒนาและเสริมสร้างศักยภาพคนและนโยบายเร่งด่วนของกระทรวงแรงงาน  ในการยกระดับทักษะฝีมือแรงงานเพื่อรองรับ 10 อุตสาหกรรมเป้าหมายของประเทศ และเขตพัฒนาพิเศษภาคตะวันออก (EEC)  ตามนโยบายไทยแลนด์ 4.0 ซึ่งอุตสาหกรรมยานยนต์และชิ้นส่วนอะไหล่ยานยนต์ เป็นหนึ่งในอุตสาหกรรมเป้าหมาย และกำลังต้องการคนที่มีฝีมือเป็นจำนวนมาก พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน จึงได้มอบหมายให้เร่งผลิตและพัฒนากำลังคน ซึ่งผู้ผ่านการฝึกอบรมได้ผ่านการเพิ่มทักษะทั้งภาคทฤษฎีและปฏิบัติ และหัวข้ออื่นๆ อีกมากมาย ซึ่งเป็นประโยชน์ต่อการดำเนินงานของสถานประกอบกิจการ
อย่างไรก็ตาม หลักสูตรสาขาหัวหน้างานมืออาชีพ เป็นเพียงหลักสูตรหนึ่งของสถาบัน AHRDA ซึ่งยังมีอีกกว่า 40 หลักสูตร ในการยกระดับกำลังแรงงานเข้าสู่ไทยแลนด์ 4.0 ที่พร้อมให้บริการในการพัฒนาทักษะฝีมือ ซึ่งเป็นการเสริมสร้างพัฒนาช่างเทคนิคและวิศวกรที่ตรงกับความต้องการของผู้ประกอบการ รวมถึงพัฒนาครูฝึกในโรงงาน หากสถานประกอบกิจการสนใจฝึกอบรมพนักงาน สอบถามรายละเอียดเพิ่มเติมได้ที่หมายเลขโทรศัพท์ 0 2315 3789 หรือโทรสายด่วน 1506 กด 4